Det er 15 år siden, det skete, men det er først for nylig, at jeg er blevet i stand til at kalde det voldtægt. Jeg var 18 år gammel og havde et fritidsjob, hvor vi var mange unge ansat, og det skete ret ofte, at vi tog ud og drak øl efter arbejde. En torsdag i november kom jeg til at efterlade min pung med alle mine penge og mit buskort i mit skab på arbejdspladsen, som vi havde lukket ned og smækket døren indtil.



Jeg ville virkelig gerne med i byen og overvejede at låne en telefon og ringe efter min far, da jeg hverken havde penge til øl eller til at komme hjem. En af fyrene, lad os kalde ham Lars, tilbød mig, at jeg kunne låne penge af ham, og da vi ikke boede langt fra hinanden, skulle han nok også sørge for, at jeg kom med en taxa hjem. Og ellers kunne jeg jo bare 'ligge det af' senere, jokede han.



Jeg grinede og tog med i byen, hvor vi drak os fulde. I løbet af aftenen flirtede jeg både med Lars og en anden fyr i selskabet. Jeg tog dem skiftevis på lårene under bordet og drak, hvad der blev stillet foran mig. Sent på natten brød vi op, og Lars ringede efter en taxa.



Det var rigtig koldt. Frostvejr. Da taxaen dukkede op, og jeg skulle til at sætte mig ind, blokerede Lars døren for mig og sagde, at vi lige skulle have én ting på det rene: Han forventede, at jeg tog med ham hjem, eftersom jeg havde »siddet og raget på ham hele aftenen«. Hvis ikke jeg accepterede det, måtte jeg finde en anden måde at komme hjem på, sagde han.



Jeg blev helt paf. Det virkede mere skræmmende at blive efterladt i kulden uden penge end at sætte sig ind i taxaen. Vi satte os ind på taxaens bagsæde, hvor han begyndte at tage på mig og kysse mig. Jeg lod ham gøre det, for han havde gjort det klart, at det enten var det eller at gå hjem. Hele tiden holdt jeg øje med, hvor vi var, så jeg kunne bede taxachaufføren stoppe, når vi kom tæt nok på mit hjem til, at jeg kunne gå resten af vejen.



Da vi kom til det sidste store lyskryds før mit hjem, bad jeg chaufføren trække ind til siden. Lars, som jeg kendte som en stille og rolig fyr, blev vred. Rigtig vred. Han sagde, at jeg fandme ikke skulle nogen steder og råbte til chaufføren, at han skulle køre videre. Og det gjorde han så.



De få gange, jeg tidligere har fortalt om denne aften, har jeg altid sagt, at jeg ikke husker, hvad der skete herefter. Årsagerne er, at jeg var frygtelig flov, over at jeg ikke gjorde mere for at slippe væk og fordi jeg i mange år faktisk mente, at han havde ret til mig. Jeg havde jo grinet af det med at 'ligge det af', og jeg havde taget ham på lårene inde på baren. Sandheden var, at vi stod ud af taxaen sammen ved hans hjem.



Han betalte, og jeg overvejede at gå min vej, men turde ikke. Så jeg gik med ham op i lejligheden. Her begyndte han at kysse mig og tage mit tøj af. Jeg lod ham gøre det og tænkte, at det bare skulle overstås. Det varede ikke ret længe, men følelsen af hans krop oven på min og lugten af cigaretter og sur øl kan jeg stadig huske meget tydeligt.



Bagefter rullede han om på ryggen og faldt i søvn. Jeg havde ikke ringet og fortalt mine forældre, hvor jeg var, så der faldt brænde ned, da jeg kom hjem. Jeg sagde, at jeg havde sovet hos en af pigerne fra arbejdet, og at jeg havde glemt at ringe, fordi jeg var for fuld.



Min far talte ikke til mig i en uge bagefter. Det gjorde Lars til gengæld. Da jeg mødte ham igen på arbejdet, havde jeg taget penge med, fordi jeg ville betale for taxaen og for det, jeg havde drukket. Han nægtede at tage imod pengene. »Det havde vi ordnet,« sagde han.



Når jeg tænker tilbage på oplevelsen i dag, er det følelsen af afmagt, der fylder mest. Jeg følte ikke, at jeg havde muligheden for at sige nej. Og Lars lagde ikke skjul på, at jeg skyldte ham sex. Han tvang mig ikke fysisk, men han udnyttede, at han kunne presse, manipulere og skræmme mig til at gøre, som han ville.



Overgrebet har haft store konsekvenser for mit forhold til mænd og sex. Jeg har svært ved at have følelser med i de seksuelle relationer, jeg indgår i. At være i et fast forhold har derfor altid været forbundet med en tiltagende følelse af ensomhed. Størstedelen af de mænd, jeg har været sammen med, har aldrig opdaget, at jeg følelsesmæssigt stod af, hver gang vi havde sex. De opdagede ikke, at jeg satte autopiloten på og fokuserede på, at de kunne blive færdige.



